ይኽ ጋዜጠኛ እንደ ሌሎቹ ጋዜጠኞች ከሀገር የሚወጣበት ብዙ ሰፊ እድሎች ነበሩት ። ነገር ግን በፍጹም በዚያ በኩል ለመጠቀም አልፈለገም ። በአንድ ወቅት እኔ ወደ ሀረር ቅድስት ስላሴ እሱ ደግሞ ወደ ድሬደዋ ለሥራ ጉዳይ ሲሄድ አብረን በአንድ አውሮፕላን ነበር ለረጅም ሰዓት እየተወያየን የሄድነው ። በወቅቱ ተመስገንን ለምን እንደሌሎቹ ጋዜጠኞች ከሀገር ወጥቶ እንደማይሰደድ ጠይቄው እንደነበር ትዝ ይለኛል ። እሱ ግን በፍጹም በጭራሽ ስደትን አልሞክረውም ። እነ እስክንድር ነጋ የገቡበት እስር ቤት ወይም እነ ፕሮፌሰር አስራት የገቡበት መቃብር ቤት ነው የሚከቱኝ አይደል? እናም እጄን በካቴና አስረው ዘብጥያ እስኪያወርዱኝ ድረስ እጽፋለሁ ። እጽፋለሁ ዘመድኩን ነበር ያለኝ ። ” አንተ ከእነ በጋሻው ጋር የምታደርገውን ትግል ለምን አታቆምም ብልህ የምትመልስልኝን መልስ ሳትነግረኝ መገመት እችላለሁ ። ይኼማ እምነቴ ነው እንደምትለኝ አምናለሁ ። ለእኔም ጋዜጠኝነት እምነቴ ነው ። ልሰዋለት ፣ ልታሰርለት ፣ ልገደልለት ቃል ኪዳን የገባሁለት እምነቴ ነው ነበር ያለኝ ። ይኸው ይኼ ሰው እምነቱን እንደጠበቀ ህክምና ተከልክሎ ፣ ጠያቂ ተከልክሎ ፣ አመክሮ ተከልክሎ፣ በመጨረሻም በፍርድቤት ውሳኔ መሰረት በዛሬው ዕለት የሚፈታ ቢሆንም ይኽንንም ተከልክሎ ከህግ አግባብ ውጪ በወኅኒ ቤት እንዲበሰብስ ተፈርዶበታል ።
